ན་མོ་མཉྗུ་གྷོ་ཥཱ་ཡ།རྗེ་བཙུན་བླ་མ་དམ་པ་དེའི་ཞབས་ལ་གུས་པ་ཆེན་པོས་ཕྱག་འཚལ་ལོ།བློ་བཟང་དྲི་མེད་འདྲེན་བྱེད་སྟོང་གིས་རྒྱ་ཆེན་ཤེས་བྱའི་གཟུགས་ཀུན་རྣམ་གསལ་འཆི་མེད་སྒེག་མོའི་མེ་ལོང་བཞིན།།རྣམ་དཀར་གྲགས་པའི་རྔ་དབྱངས་འབུམ་ཕྲག་ཕྱོགས་ཀྱི་བུ་མོའི་འགྲིན་པར་རྣམ་བསྒྲགས་དབྱར་དུས་དབྱར་སྐྱེས་རྔ་སྒྲ་བཞིན།།གྲོང་འཇོམས་དབང་པོམདའ་ལྔ་བ་དང་གཙུག་ན་ཟླ་བ་མགྲིན་སྔོན་ཅནསོགས་རང་བའི་ཐོད་ལ་གཙུག་རྒྱན་བཞིན།།ངལ་གསོ་ཉེར་མཛད་ཞབས་སེན་འཆར་ཀའི་འོད་འཕྲེང་དག་གིས་གཙུག་རྒྱན་རབ་མཛེས་བདག་བློ་པདྨོའི་དཔལ་གྱུར་ཅིག།བློ་ཆེན་ལྡན་གང་བྱེ་བས་བསྐལ་པ་བརྒྱར།།སྙན་ངག་ཆུ་ཀློང་སྟོང་གིས་དྲངས་གྱུར་ཀྱང་།།ཟད་མེད་ཡོན་ཏན་ཡིད་བཞིན་མཚོ་ཆེན་པོ།།བདག་བློའི་སྐྲ་རྩེས་དཔག་པར་ཇི་ལྟར་ནུས།།དེ་ལྟ་ན་ཡང་དད་པའི་དྲི་བཞོན་གྱིས།།བདག་བློའི་ལྗོན་ཤིང་རྣམ་པར་བསྐྱོད་པ་ལས།།ངོ་མཚར་དྲི་གསུངབསུངགཡོ་བའི་མེ་ཏོག་ཕྲེང་།མགྲིན་པར་བཟུང་སྟེ་དགའ་བའི་གར་བྱེད་དོ།།མ་ལུས་རྒྱལ་བ་ཀུན་གྱི་མཁྱེན་བརྩེའི་གཏེར།།ས་གསུམ་སྐྱེ་རྒུ་ཡོངས་ཀྱི་གཙུག་རྒྱན་དུ།།གཅིག་ཏུ་བསྡུས་ནས་གཟུགས་ཅན་བཞིན་གྱུར་པ།།འཇམ་དཔལ་སྙིང་པོས་རྟག་ཏུ་སྐྱོང་གྱུར་ཅིག།ཆ་ཤས་ཡོངས་རྫོགས་ཁྱེད་སྐུའི་རི་བོང་ཅན།།ཚོས་དབྱིངས་ཀུན་གསལ་མཛེས་མའི་ལང་ཚོ་ལས།།གསལ་བར་ཤར་ཚེ་སྐལ་བཟང་ཀུ་མུད་ཚོགས།།མཛེས་སྡུག་ཟེའུ་འབྲུའི་སོ་ཕྲེང་བཞད་པ་དང་།།མཉམ་དུ་ཐུབ་བསྟན་ནོར་འཛིན་བུ་མོའི་ལུས།།སྟོད་གཡོགས་གོས་དཀར་གཡོ་བའི་མཛེས་སྡུག་འཛིན།།རང་གཞན་གྲུབ་མཐའི་ས་ཆེན་མ་ལུས་པ།།བློ་གྲོས་གོམ་པ་གཅིག་གིས་རབ་འགོངས་ཏེ།།ཀུན་མཁྱེན་ཐུབ་པའིརྒྱལ་ས་འཛིན་མཁས་པ།གང་ཁྱོད་རྒྱལ་བ་ཀུན་གྱི་གདུང་འཚོབ་ལགས།།མང་ཐོས་ལུང་རིགས་སྨྲ་བའི་ཁྱུ་མཆོགཅེས།།ཆེན་པོར་མངོན་རློམ་བྱེ་བ་ཕྲག་བརྒྱ་ཡི།།སྤོབས་པའི་མྱོས་བུམམ་ལུས་དྲལ་མཛད་པ།།འཇིགས་མེད་གདོང་ལྔའི་དབང་པོ་ཁྱོད་ཉིད་ལགས།།བསླབ་གསུམ་ནོར་བུའི་འོད་ཕྲེང་གཡོ་བ་ཅན།།ངུར་སྨྲིག་འཛིན་པ་ཀུན་གྱི་ཅོད་པན་ལ།།ཞབས་སེན་གསལ་བར་འགོད་པའི་རོལ་རྩེད་མཁན།།ཀུན་མཁྱེན་ཐུབ་པ་ཆེན་པོ་ཁྱོད་ཉིད་ལགས།།དགེ་ལེགས་ཀུ་མུད་ཟུམ་པར་མི་བྱེད་ཅིང་།།མདོ་སྔགས་གཞུང་ལུགས་པད་ཚལ་སྟོང་འབྱེད་པའི།།ལུང་རིགས་འོད་ཀྱིས་ས་གསུམ་སྣང་བྱེད་པ།།ཀུན་མཁྱེན་ཉིན་མོའི་དབང་ཕྱུག་ཁྱོད་ཤར་ཚེ།སྨྲ་བའི་ཉི་མ་གཞན་དག་ཁྱོད་དྲུང་ན།དམན་པའི་རྒྱུ་སྐར་ཕྲེང་བ་ལྟ་བུར་སྤྱོད།།སྙན་གྲགས་མ་ལ་ཡ་ཡི་དྲི་བཞོན་གྱིས།།ཕྱོགས་ཀྱི་བུ་མོའི་དྲི་འཛིན་སིམ་པའི་དཔལ།།ལེགས་བཤད་ག་པུར་འཐུལ་བའི་དཔག་བསམ་ཁྱོད།།ཉོན་མོངས་ཚ་བའི་སྲོག་ལེན་གཤིན་རྗེ་ལགས།།ཐབས་ཤེས་གཤོག་རླབས་གཡོ་བའི་རླུང་ཤུགས་ཀྱིས།།མཐའ་གཉིས་གཡང་སར་ནམ་ཡང་མི་ལྟུང་ཞིང་།།བདག་ལྟའི་ཀླུ་དབང་ཚོགས་ཀྱི་སྲོག་འཕྲོག་པ།།མཁས་མཆོག་གཉིས་སྐྱེས་ཀུན་གྱི་དབང་པོ་ལགས།།སྐྱེ་རྒ་ན་འཆིའི་རྦ་རླབས་སྟོང་འཁྲུག་པའི།།མི་བཟད་འཁོར་བ་ཆུ་སྲིན་འབྱུང་གནསལས།།འགྲོ་ཀུན་ཐབས་མཁས་གྲུ་ཡིས་སྒྲོལ་མཁས་པ།།མཁས་མཆོག་དེད་དཔོན་ཀུན་གྱི་དམ་པ་ལགས།།ཁྱོད་ཀྱི་ཐུགས་རྗེའི་ཕོ་ཉ་བྱེ་བ་ཡིས།།འགྲོ་འདི་ཐར་བའི་གྲོང་དུ་ཁྲིད་གྱུར་ཏེ།།འཁོར་བའི་གནས་འདི་ངེས་པར་སྟོངས་འགྱུར་ཞེས།།རབ་དགྱེས་རྒྱལ་རྣམས་ཞི་བའི་དབྱིངས་སུ་ཞུགས།།རྒྱལ་བ་ཀུན་གྱི་མཁྱེན་བརྩེའི་ཆུ་ཀླུང་འབུམ།།ཉིན་བཞིན་སྡུད་བྱེད་རོལ་མཚོའི་དབང་པོ་སྟེ།།ལེགས་བཤད་བདུད་རྩིའི་གྲུ་ཆར་སྟོང་འབེབས་པའི།སྔོན་མེད་དབྱར་སྐྱེས་ཆུ་འཛིན་དབང་པོ་ལགས།མཛེས་སྡུག་འོད་འབར་རབ་ཏུ་བརྗིད་པ་ཡི།།ཁྱོད་ཀྱི་མཛེས་སྐུ་འཆི་མེད་རི་བོའདྲ།།མཚན་དཔེའི་རྒྱན་ཕྲེང་གཡོ་བའི་མཛེས་སྡུག་ལ།།རི་དབང་མཆོག་གིས་འགྲན་པར་ནུས་མ་ལགས།།སྙན་ཅིང་ཡིད་འབབ་ཆོས་ཀུན་སྒྲོག་པའི་གསུང་།།ཡན་ལག་དྲུག་ཅུའི་དྲིལ་ཆེན་འཁྲོལ་བ་ན།།མེས་པོའི་དབྱངསཀྱིས་འགྲན་པར་མ་བཟོད་ནས།།སྨྲ་བཅད་བསམ་གཏན་ངང་དུ་ཞུགས་སམ་སྙམ།།རབ་ཡངས་ཁྱོད་ཀྱི་མཁྱེན་པའི་ཕ་མཐའ་ལ།།འགྲན་འདོད་ནམ་མཁའ་འདི་ཡིས་འོངས་སམ་སྙམ།།འོན་ཏེ་ལྷ་ཡི་ལམ་ཡངས་སྐྱེས་སླད་དུ།།ཁྱོད་ཀྱི་མཁྱེན་པ་བསམ་བཞིན་བཀོད་དམ་ཅི།།ཁྱོད་ཀྱི་མཁྱེན་པ་རབ་ཡངས་ཆུ་གཏེར་བཞིན།།ཀླུང་བརྒྱས་དྲངས་ཀྱང་ཅུང་ཟད་བྲི་བ་མེད།།འགྲོ་ལ་འདོད་དགུ་སྦྱིན་པའི་དཔག་བསམ་སྟེ།།སྒྲིབ་མུན་ཀུན་སེལ་སྔོན་མེད་སྣང་བྱེད་ལགས།།གདུལ་བྱའི་གླིང་ཀུན་འོས་པར་འབབ་པ་ཡི།།ཁྱོད་ཀྱི་འཕྲིན་ལས་ཉི་མའི་འོད་དང་འདྲ་།འཆར་ནུབ་བྲལ་ཞིང་སྤྲིན་གྱིས་མི་སྒྲིབ་པས།།ཉི་ཟླའང་དེ་ཡི་དཔེ་རུ་འོས་མ་ལགས།།གཞན་གྱི་བློ་ཡི་ཡུལ་དུའང་ཤོང་མིན་པའི།།ཡོན་ཏན་ཕུང་པོའི་ཁུར་ཆེན་མཐའ་ཡས་པ།།འདེགས་བྱེད་ནོར་འཛིན་བུ་མོ་མཛེས་སྡུག་མ།།ད་དུང་ངལ་བ་མེད་པ་ཨེ་མ་མཚར།།ཕྱོགས་བཅུའི་ཕུན་ཚོགས་མ་ལུས་གྲོས་བྱས་ནས།།རྒྱལ་བའི་དབང་པོ་ཁྱོད་ལ་འདུས་པ་ན།།མི་བཟང་སྐྱོན་ཀུན་འཁོར་བ་འདིར་ལུས་པས།།འགྲོ་འདི་རྟག་ཏུ་སྡུག་བསྔལ་གྱུར་མིན་ནམ།།ཁྱོད་ཀྱི་ཡོན་ཏན་ཡིད་བཞིན་མཚོ་ཆེན་པོར།།རིང་ནས་ཞུགས་པའི་དད་པའི་གཉིས་འཐུང་འདི།།མཁས་གྲུབ་གཞན་གྱི་ཡོན་ཏན་རྫིང་བུ་ལ།།དགའ་བར་འཛིན་པའི་བློ་དེ་དོར་བར་གྱུར།།མིང་ཙམ་ལྷག་མར་གྱུར་པའི་བསྟན་པ་འདི།།རྫོགས་ལྡནབཞིན་དུ་ཉིད་ཀྱིས་མཛད་པ་ན།།ཨེ་མ་སྙིགས་དུས་རྒྱལ་བ་གཉིས་པ་ཞེས།།ཕྱོགས་ཀྱི་བུ་མོས་སྲིད་རྩེའི་བར་དུ་བསྒྲགས།ཕྱོགས་ཀྱི་བདག་པོ་ཀུན་གྱི་རལ་བ་ལ།།ཞབས་རྡུལ་ནོར་བུས་མཛེས་པའི་དཔལ་སྟེར་བ།།སྔོན་མེད་རྒྱལ་བའི་ཉི་མ་གཅིག་གིས་ཀྱང་།།རྒྱལ་བའི་ཉི་མ་མ་ལུས་ཟིལ་གྱིས་གནོན།།དེ་ཕྱིར་ལྷ་དང་བཅས་པའི་འཇིག་རྟེན་འདི།།མགོན་ཁྱོད་ལྷག་པར་བསྔགས་པའི་བཟླས་བརྗོད་ལ།།ངལ་བ་མེད་པའི་དཀའ་ཐུབ་ལྷུར་བླངས་པས།།བྱ་བ་གཞན་ལ་འཇུག་པའི་གོ་སྐབས་ཕྲོགས།།སྐལ་བཟང་ཀུན་དའི་གཉེན་གཅིག་རི་བོང་ཅན།།ཐུབ་བསྟན་པད་ཚལ་རྒྱས་མཛད་ཉིན་མོའི་མགོན།།འདོད་དགུའི་དངོས་གྲུབ་སྦྱིན་མཛད་དཔག་བསམ་ཤིང་།།བསམ་འཕེལ་དབང་གི་རྒྱལ་པོཁྱོད་ལ་འདུད།།ལེགས་བཤད་བྱེ་བས་ཁེངས་ཀྱང་ཁེངས་དང་བྲལ།།གཞན་དོན་ཁུར་གྱིས་ངལ་ཀྱང་ངལ་བ་མེད།།རིང་ནས་འཁོར་བ་སྤངས་ཀྱང་འཁོར་བར་སྤྱོད།།ངོ་མཚར་ཀུན་གྱི་གཏེར་ཆེན་ཨེ་མ་མཚར།།པད་ཚལ་དབུས་ན་པདྨ་དཀར་པོ་དང་།།རྒྱུ་སྐར་དབུས་ན་རྒྱུ་སྐར་བདག་པོབཞིན།།རྒྱལ་སྲས་དབུས་ན་རྒྱལ་བའི་དབང་པོ་ཁྱོད།།འཇིགས་བྲལ་འཇིགས་མེད་ཆོས་འཁོར་བསྐོར་ལ་འདུད།།ལེགས་བཤད་ནོར་འཛིན་སྒེག་མོའི་ཁྱོན་ཀུན་ལ།།ལུང་རིགས་དཔུང་གིས་འདོད་དགུར་དབང་སྒྱུར་ཞིང་།།ལུས་མེད་བདག་པོའིགཡུལ་ངོ་ཕམ་མཛད་པ།།ཁམས་གསུམ་ཆོས་ཀྱི་རྒྱལ་པོ་ཁྱོད་ལ་འདུད།ས་བཅུའི་དབང་ཕྱུགརྒྱལ་སྲས་ཀུན་གྱི་ཡབ།།དག་དང་མ་དག་འགྲོ་བ་ཀུན་གྱི་སྐྱབས།།སྐུ་གསུམ་ལྷུན་གྲུབ་རྒྱལ་བ་ཀུན་གྱི་གཙོ།།ཁྱབ་བདགརྡོ་རྗེ་འཆང་དབང་ཁྱོད་ལ་འདུད།།སྙིང་གི་མེ་ལོང་དབུས་སུ་ཁྱོད་ཀྱི་སྐུ།།བྱེད་པོའི་པིར་གྱིས་གསལ་བར་བྲིས་པ་བཞིན།།བཀོད་ནས་རྟག་ཏུ་གུས་པས་མཆོད་པའི་མཐུས།།འབྲལ་མེད་རྗེས་སུ་འཛིན་པར་བྱིན་གྱིས་རློབས།།དེ་ཡི་མཐུ་ལས་རྒྱལ་བའི་དམ་ཆོས་ཀུན།།ཁྱོད་ཞལ་པདྨོའི་སྒོ་ལས་ལེགས་ལོངས་པ།།སྙིང་གི་བུམ་པར་རྩེ་གཅིག་བསྟེན་པ་ལས།།ཉོན་མོངས་ནད་ཀུན་འཇོམས་པར་བྱིན་གྱིས་རློབས།།དེང་ནས་བཟུང་སྟེ་ཚེ་རབས་ཐམས་ཅད་དུ།།རང་ཉིད་གཅེས་པར་འཛིན་པའི་བློ་སྤངས་ནས།།བསྟན་དང་འགྲོ་བའི་དོན་ཀུན་སྒྲུབ་པ་ལ།།རྒྱལ་བ་ཁྱོད་དང་མཚུངས་པར་བྱིན་གྱིས་རློབས།།སེམས་ཀྱི་གཉིས་འཐུང་དད་པའི་ལྕགས་ཀྱུ་ཡི།།དབང་དུ་གྱུར་ནས་ཁྱོད་ཞབས་རྟག་མཆོད་ཅིང་།།མྱུར་དུ་རྡོ་རྗེ་འཆང་དབང་ཐོབ་གྱུར་ནས།།འགྲོ་ཀུན་ཐར་བར་འཁྲིད་པར་བྱིན་གྱིས་རློབས།།དེ་ལྟར་བསྟོད་པའི་དགེ་བ་དཔག་མེད་དང་།།གཞན་ཡང་དུས་གསུམ་བསགས་པའི་དགེ་བ་རྣམས།།མགོན་པོ་ཁྱོད་ཀྱིས་རྗེས་སུ་འཛིན་པ་དང།།ཁྱོད་ཀྱི་ལུགས་བཟང་རྒྱས་པའི་རྒྱུར་གྱུར་ཅིག།